Abantu eMatabeleland Bakhathazwa Yikukhuphuka Kwentengo Yempahla Etshiyeneyo Ezitolo
Emizameni yokumelana lokuqansa kwentengo yempahla ezitholo uhulumende ubelaye ukuba intengo yakho konke okuqansileyo yehliswe. Kodwa abaninibhizimusi kabasinanzanga lesi siqondiso, ngoba intengo yempahla ihle yakhuphuka ngamandla. 
BULAWAYO — Izakhamizi zeMaNdebeleni zikhala ezimathonsi ngokuqansa kwentengo yempahla ezitolo osekudale ukuba abantu baphile nzima ngaphansi kweCovid-19 lockdown njalo labezitolo abalandeli isiqondiso somsekeli kamongameli uMnu. Kembo Mohad sokuthi intengo yempahla kumele ibuyele lapho eyayikhona ngoMbimbitho ngoba isiqanse okwedlulisa amalawulo kungela sizatho. UNkosikazi Jane Mlalazi wakoBulawayo, ukhala ngobunzima osobudalwe yilesi simo. ''Kunzima kanganani sihlangene singela esingakufaka emlonyeni, intengo emashop ikhuphukile okumangalisayo, singenzanjani, kuzasifikisa ngaphi, kuphilwa njani boMama lemisebenzi ivaliwe kumele sikhulume esikufunayo njengabomama yithi esadabula isizwe sibhekane lendlala ngalesisikhathi seCovid-19 lockdown” Isakhamuzi sakoBulawayo, uNtando Ndlovu uthi uma bengabulawanga yiCorona bazabulawa yindlala. ''Izinto zikhwelile okubi akwenzi emashop, lonyaka uma singabulawanga yiCorona siyabulawa yindlala. Ngifike koTM bekungelabantu abathengayo izinto zikhwelile itshukela iflour kukhwelile akusathengeki, icooking oil yona yakhwela kudala izinto ziyakhwela kodwa iholo labantu alikhweli kunzima ezitolo. Uhulumende uthi abantu badleni bevalelwe ezindlini abanye siphila ngokuthengisa kodwa kunko kumile kunzima ezindlini lapha.'' Isakhamuzi seKezi, uMnu Whiteman Moyo uthi kunengi okubangela ubunzima ababhekane labo. “Kulama market forces asuka athathe indawo ngesikhathi uhulumende ebabamba ngamandla uma ethi behlise intengo, abezitolo benza santando kodwa sesabela ukuthi uhulumende engabamba ngamandla bazayekela ukuthengisa abamabhizimusi uzulu uzathwalanzima lapha emakhaya.” Isakhamuzi seMatabeleland South uMnu Ndodana Moyo uthi indlala yiyo esiyingozi ukwedlula iCovid-19. “Ukukhwela kwentengo yempuphu, itshukela lamafutha sekuhlukuluza uzulu. Abantu bayabulawa yindla kulokuthi babulawe yilo umkhuhlane weCovid-19 abawuvikelayo kuyadingakala ukuthi uzulu alanyulelwe ekuqanseni kwentengo yempahla emavinkilini. Kumaviki adlule umsekeli kaMongameli ukewakhuluma ngokuthi intengo zehliswe kodwa akulanyathela esilithethwe ngokuqansa kwentengo. Abantu abesenelisi ukudla kuhle ngelanga sebesidla kanye kuthi abanatha amaphilisi sekusibanzima ukuthi bawanathe ngoba bayabe belambile bengadlanga.” Umcebisi kwezemikhankaso enhlanganisweni yamalungelo abathengi eyeNational Consumer Rights Association, uMnu Effie Ncube uthi kumele uhulumende bakhulumisane labamabhizimusi. “Indaba yentengo yezinto ezitolo akusiyonto yokuyithwalela iAK lebatton stick uthi azehle izinto ngoba zilabanikazi lezozinto kumle libonisane likhulumisane labo licebisane libonisane lenze ngendlela eyabe iphume ekuxoxisaneni. Wayevele ezakwehluleka uBaba uMohadi ayibamba ngakhona ngoba wayilanda ngemachine gun kanti yindaba yokuhlalela phansi abantu baxoxisane babonisane bavumelane lokho okungasiza isizwe. Ingxoxo ukuxoxisana yikho okulamulayo, iAK, ibatton stick lemachine gun ayisebenzi kuprice control.” Ngenyanga edlule umsekeli kaMongameli uMnu Kembo Mohadi ongumngcinisihlalo njalo we Inter-Ministerial Taskforce on COVID-19 wethule isiqondiso sokuba zonke izitholo ezikhuphule intengo kaziphange zehlise iye lapho eyayimi khona mhla zingamatshumi amabili lanhlanu ngoMbimbitho lonyaka. Kodwa akula ngitsho loyedwa usomabhizimusi osethe walandela lesisiqondiso. UMnu Mohadi ubengaphenduli ucingo lwakhe ngesikhathi sihlolisisa ukuba nyathela bani asebelithethe ngokulandlwa kwesiqondiso sokwehliswa kwentengo yempahla ezitolo.